SK Úradný vestník Európskej únie L 178/29

Právny účinok podľa medzinárodného práva verejného majú iba pôvodné texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 130 – Jednotné ustanovenia o typovom schvaľovaní motorových vozidiel z hľadiska systému výstrahy pred vybočením z jazdného pruhu (SVVJP)

Dátum nadobudnutia účinnosti: 9. júla 2013

OBSAH

PREDPIS

1. Rozsah pôsobnosti

2. Vymedzenie pojmov

3. Žiadosť o typové schválenie

4. Typové schválenie

5. Špecifikácie

6. Skúšobný postup

7. Zmena a rozšírenie typového schválenia vozidla

8. Zhoda výroby

9. Sankcie v prípade nezhody výroby

10. Definitívne zastavenie výroby

11. Názvy a adresy technických služieb zodpovedných za vykonávanie skúšok typového schválenia a názvy a adresy schvaľovacích úradov

PRÍLOHY

1. Oznámenie

2. Usporiadanie značiek typového schválenia

3. Určenie viditeľného značenia jazdného pruhu

1. ROZSAH PÔSOBNOSTI

Tento predpis platí pre systém výstrahy pred vybočením z jazdného pruhu vozidiel kategórie M2, N2, M3 a N3 (1) .

2. VYMEDZENIE POJMOV

Na účely tohto predpisu:

2.1. „typové schválenie vozidla“ je kompletný postup, ktorým zmluvná strana dohody potvrdí, že typ vozidla spĺňa technické požiadavky tohto predpisu;

2.2. „typ vozidla, pokiaľ ide o jeho systém výstrahy pred vybočením z jazdného pruhu“ je kategória vozidiel, ktoré sa navzájom nelíšia v takých podstatných aspektoch ako sú:

a) obchodné meno alebo ochranná známka výrobcu;

b) vlastnosti vozidla, ktoré zásadne ovplyvňujú fungovanie systému výstrahy pred vybočením z jazdného pruhu;

c) typ a konštrukcia systému výstrahy pred vybočením z jazdného pruhu;

2.3. „systém výstrahy pred vybočením z jazdného pruhu (SVVJP)“ je systém, ktorý varuje vodiča pred neúmyselným vybočením z jazdného pruhu;

2.4. „jazdný pruh“ je jeden z pozdĺžnych pásov, na ktoré je vozovka rozdelená (ako to je znázornené v prílohe 3);

2.5. „viditeľné značenie jazdného pruhu“ sú vodiace zariadenia zámerne umiestnené na čiaru vyznačujúcu okraj jazdného pruhu, ktoré vodič počas jazdy bezprostredne vidí (napr. nepokryté snehom atď.);

2.6. „rýchlosť vybočenia“ je rýchlosť približovania vozidla v pravom uhle k viditeľnému značeniu jazdného pruhu v okamihu signalizácie výstrahy;

2.7. „spoločný priestor“ je plocha, na ktorej môžu byť zobrazované dve alebo viac informačných funkcií (napr. symboly), ale nie súčasne.

3. ŽIADOSŤ O TYPOVÉ SCHVÁLENIE

3.1. Žiadosť o typové schválenie vozidla, pokiaľ ide o jeho SVVJP, predkladá výrobca vozidla alebo jeho ním splnomocnený zástupca.

3.2. K žiadosti sú pripojené dokumenty uvedené ďalej v texte v troch vyhotoveniach a s týmito konkrétnymi údajmi:

3.2.1. opis typu vozidla vzhľadom na položky uvedené v bode 5 spolu s rozmerovými výkresmi a dokumentáciou ako je uvedené v bodoch 6.2.3.2 a 6.2.3.3 Je potrebné špecifikovať čísla a/alebo symboly identifikujúce typ vozidla.

3.3. Technickej službe zodpovednej za vykonanie skúšok typového schválenia sa predkladá vozidlo, ktoré reprezentuje typ vozidla, ktorý má byť schválený.

4. TYPOVÉ SCHVÁLENIE

4.1. Ak vozidlo predvedené na typové schválenie podľa tohto predpisu spĺňa požiadavky bodu 5, typové schválenie sa vozidlu udelí.

4.2. Každému schválenému typu vozidla sa pridelí číslo typového schválenia; prvé dve číslice (00 pre predpis v jeho pôvodnej forme) uvádzajú rad zmien, ktorými sa zapracúvajú posledné najdôležitejšie technické zmeny predpisu v čase udelenia typového schválenia. Tá istá zmluvná strana nemôže prideliť to isté číslo rovnakému typu vozidla vybavenému iným typom systému výstrahy pred vybočením z jazdného pruhu alebo inému typu vozidla.

4.3. Oznámenie o typovom schválení alebo jeho rozšírení, alebo zamietnutí alebo odňatí podľa tohto predpisu sa musí oznámiť stranám dohody uplatňujúcim tento predpis prostredníctvom formulára zodpovedajúceho vzoru v prílohe 1 spolu s fotografiami a/alebo plánmi, ktoré žiadateľ dodal vo formáte nepresahujúcom A4 (210 × 297 mm) alebo zmenšenom do tohto formátu v primeranej mierke.

4.4. Na každé vozidlo zodpovedajúce typu vozidla schválenému podľa tohto predpisu sa zreteľne a na ľahko dostupnom mieste špecifikovanom v schvaľovacom formulári upevní medzinárodná schvaľovacia značka v súlade so vzorom uvedeným v prílohe 2, ktorá pozostáva:

4.4.1. z kruhu okolo písmena „E“, za ktorým nasleduje rozlišovacie číslo krajiny, ktorá typové schválenie udelila (2);

4.4.2. z čísla tohto predpisu, za ktorým nasleduje písmeno „R“, pomlčka a číslo typového schválenia vpravo od kruhu uvedenom v bode 4.4.1.

4.5. Ak sa vozidlo zhoduje s typom vozidla schváleným podľa jedného alebo viacerých predpisov pripojených k dohode v krajine, ktorá udelila typové schválenie podľa tohto predpisu, symbol predpísaný v bode 4.4.1 nie je potrebné opakovať; v takomto prípade sa číslo predpisu, číslo typového schválenia a doplňujúce symboly umiestnia do stĺpcov vpravo od symbolu uvedeného v bode 4.4.1.

4.6. Značka typového schválenia musí byť jasne čitateľná a nezmazateľná.

4.7. Značka typového schválenia sa umiestňuje v bezprostrednej blízkosti štítku s údajmi o vozidle alebo na ňom.

5. ŠPECIFIKÁCIE

5.1. Všeobecné

5.1.1. Akékoľvek vozidlo vybavené systémom SVVJP, ktoré je v súlade s vymedzením v bode 2.3, musí spĺňať požiadavky uvedené v bodoch 5.1 až 5.5 tohto predpisu.

5.1.2. Na účinnosť SVVJP nesmie nepriaznivo vplývať magnetické ani elektrické pole. To sa musí preukázať v súlade so sériou zmien 03 k predpisu č. 10.

5.2. Výkonnostné požiadavky

5.2.1. Ak je systém aktívny, ako sa to uvádza v bode 5.2.3, SVVJP musí vodiča vždy upozorniť, ak vozidlo prekračuje viditeľné značenie jazdného pruhu pre jazdný pruh, v ktorom sa pohybuje, po ceste, kde sa strieda priamy úsek so zákrutou s vnútorným značením jazdného pruhu a s polomerom minimálne 250 m, ak neexistuje žiadny dôvod na také prekročenie. Konkrétne:

5.2.1.1. pri skúške podľa ustanovení bodu 6.5 (skúška výstrahy pred vybočením) a so značením jazdného pruhu uvedeným v bode 6.2.3, systém vodičovi signalizuje výstrahu uvedenú v bode 5.4.1;

5.2.1.2. výstrahu uvedenú v bode 5.2.1 možno potlačiť, ak úkon vodiča naznačuje úmysel vybočiť z daného jazdného pruhu.

5.2.2. Systém takisto signalizuje vodičovi výstrahu uvedenú v bode 5.4.2 pri skúške podľa ustanovení bodu 6.6 (skúška detekcie poruchy). Signál musí byť trvalý.

5.2.3. Systém SVVJP musí byť aktívny pri rýchlosti vozidla najmenej 60 km/h, pokiaľ nie je manuálne deaktivovaný v súlade s bodom 5.3.

5.3. Ak je vozidlo vybavené prostriedkami na deaktiváciu funkcie SVVJP, musia primerane platiť tieto podmienky:

5.3.1. Funkcia SVVJP sa musí automaticky opätovne aktivovať na začiatku každého nového cyklu zapaľovania – cyklus „zapnutý“ (chod).

5.3.2. Trvalý optický výstražný signál informuje vodiča, že došlo k deaktivácii funkcie SVVJP. Na tento účel sa môže použiť žltý výstražný signál uvedený v bode 5.4.2.

5.4. Výstražné znamenie

5.4.1. Vodič musí byť schopný výstrahu uvedenú v bode 5.2.1 vnímať, pričom výstraha musí byť signalizovaná jedným z týchto spôsobov:

a) prostredníctvom minimálne dvoch prostriedkov výstrahy zvolených z optického, akustického a hmatového prostriedku výstrahy; alebo

b) prostredníctvom jedného prostriedku výstrahy, hmatového alebo akustického, spolu s priestorovým naznačením smeru vodičom nezamýšľaného vybočenia vozidla.

5.4.1.1. Ak sa ako výstraha pred vybočením z jazdného pruhu používa optický signál, môže sa používať výstražný signál poruchy uvedený v bode 5.4.2 v blikajúcom režime.

5.4.2. Signalizácia poruchy uvedená v bode 5.2.2 musí byť v podobe žltého optického výstražného signálu.

5.4.3. Optické výstražné signály SVVJP sa musia aktivovať buď vtedy, ak je spínač zapaľovania (štartovania) v polohe „zapnutý“ (chod), alebo ak je spínač zapaľovania (štartovania) v polohe medzi „zapnutý“ (chod) a „štart“, ktorá je výrobcom označená ako kontrolná poloha [počiatočný systém (zapnutý)]. Táto požiadavka sa nevzťahuje na výstražné signály zobrazené v spoločnom priestore.

5.4.4. Optické výstražné signály musia byť viditeľné aj pri dennom svetle; vodič musí byť zo svojho sedadla schopný bez ťažkostí overiť vyhovujúci stav týchto signálov.

5.4.5. Ak optický výstražný signál upozorní vodiča, že SVVJP nie je na prechodný čas k dispozícii, napríklad z dôvodu nepriaznivého počasia, musí byť tento signál trvalý. Na tento účel sa môže použiť výstražný signál poruchy uvedený v bode 5.4.2.

5.5. Ustanovenia o pravidelných technických kontrolách

5.5.1. Počas pravidelnej technickej kontroly musí byť možné potvrdiť správny prevádzkový stav SVVJP po jeho zapnutí vizuálnym pozorovaním stavu výstražného signálu poruchy (vypnutý – systém je v poriadku, zapnutý – systém má poruchu).

V prípade, že sa výstražný signál o poruche nachádza v spoločnom priestore, kontrola funkčnosti spoločného priestoru musí byť vykonaná skôr ako kontrola stavu výstražného signálu o poruche.

5.5.2. V čase typového schvaľovania musia byť v dôvernej dokumentácii opísané prostriedky ochrany pred jednoduchou neoprávnenou zmenou prevádzky výstražného signálu poruchy zvolené výrobcom.

Táto požiadavka týkajúca sa ochrany je splnená aj vtedy, ak sú k dispozícii sekundárne prostriedky kontroly správneho prevádzkového stavu SVVJP.

6. SKÚŠOBNÝ POSTUP

6.1. Výrobca musí poskytnúť súbor stručnej dokumentácie obsahujúci údaje o základnej konštrukcii systému a podľa potreby o prostriedkoch prepojenia na iné systémy vozidla. Musí byť vysvetlené fungovanie systému a dokumentácia musí opisovať spôsob kontroly prevádzkového stavu systému, či existuje vplyv na iné systémy vozidla, a tiež metódu(-y) používanú(-é) na zistenie situácií vedúcich k zobrazeniu výstražného signálu poruchy.

6.2. Skúšobné podmienky

6.2.1. Skúška sa vykonáva na plochom a suchom asfaltovom alebo betónovom povrchu.

6.2.2. Teplota okolia musí byť medzi 0 °C a 45 °C.

6.2.3. Viditeľné značenie jazdného pruhu

6.2.3.1. Ako viditeľné značenie jazdného pruhu sa pri skúškach výstrahy pred vybočením z jazdného pruhu podľa bodu 6.5 použije niektoré zo značení jednej zo zmluvných strán uvedených v prílohe 3 k tomuto predpisu. Značenie musí byť v dobrom stave a z materiálu zodpovedajúcemu štandardu viditeľného značenia jazdného pruhu danej zmluvnej strany. Usporiadanie viditeľného značenia jazdného pruhu použitého na skúšky sa musí zaznamenať.

6.2.3.2. Výrobca vozidla musí dokumentáciou preukázať súlad so všetkými ostatnými značeniami jazdného pruhu uvedenými v prílohe 3 k tomuto predpisu. Všetky súčasti takej dokumentácie sa prikladajú k skúšobnému protokolu.

6.2.3.3. Ak možno vybaviť typ vozidla rôznymi variantmi SVVJP so špeciálnymi regionálnymi úpravami, výrobca musí prostredníctvom dokumentácie preukázať, že požiadavky tohto predpisu spĺňajú všetky také varianty.

6.2.4. Skúška sa vykonáva za podmienok viditeľnosti, ktoré umožňujú bezpečnú jazdu požadovanou skúšobnou rýchlosťou.

6.3. Stav vozidla

6.3.1. Skúšobné zaťaženie

Vozidlo môže byť skúšané s akýmkoľvek zaťažením, pričom rozloženie hmotnosti medzi nápravy musí byť také, ako uvádza výrobca vozidla bez toho, aby bola prekročená ktorákoľvek z maximálnych prípustných hmotností pre každú nápravu. Po začatí skúšania sa už zaťaženie vozidla nesmie meniť. Výrobca vozidla musí dokumentáciou preukázať, že systém funguje pri každom zaťažení.

6.3.2. Skúšky vozidla sa vykonávajú s takým tlakom v pneumatikách, ktorý odporúča výrobca vozidla.

6.3.3. Ak je SVVJP vybavený prahovou hodnotou pre výstrahu, ktorú si môže nastaviť samotný používateľ, skúška podľa bodu 6.5 sa vykoná s prahovou hodnotou pre výstrahu nastavenou na maximálne vybočenie z jazdného pruhu. Po začatí skúšania sa už zaťaženie vozidla nesmie meniť.

6.4. Skúška overenia optického výstražného signálu

V prípade stojaceho vozidla sa kontroluje, či je (sú) optický(-é) výstražný(-é) signál(-y) v súlade s požiadavkami uvedenými v bode 5.4.3.

6.5. Skúška výstrahy pred vybočením z jazdného pruhu

6.5.1. Vozidlo sa pohybuje rýchlosťou 65 km/h ± 3 km/h v strede jazdného pruhu tak, aby bola jeho poloha stabilná.

Počas udržiavanej predpísanej rýchlosti vozilo jemne vybočí buď doľava alebo doprava, a to pri rýchlosti vybočenia medzi 0,1 až 0,8 m/s tak, že vozidlo prekročí značenie jazdného pruhu. Skúška sa opakuje pri odlišnej rýchlosti vybočenia v rozmedzí 0,1 až 0,8 m/s.

Uvedené skúšky sa opakujú s vybočením v opačnom smere.

6.5.2. SVVJP musí vydať výstražné znamenie vybočenia z jazdného pruhu uvedené v bode 5.4.1 najneskôr v okamihu, keď vonkajšia časť pneumatiky toho predného kolesa vozidla, ktoré je najbližšie k značeniu jazdného pruhu, prekročí líniu vo vzdialenosti 0,3 m za vonkajším okrajom viditeľného značenia jazdného pruhu, smerom ku ktorému vozidlo vybočuje.

6.6. Skúška detekcie poruchy

6.6.1. Simuluje sa porucha SVVJP napríklad odpojením zdroja energie od akéhokoľvek komponentu SVVJP alebo prerušením akéhokoľvek elektrického spojenia medzi komponentmi SVVJP. Elektrické spojenia pre výstražný signál poruchy uvedený v bode 5.4.2 a prostriedok na deaktiváciu SVVJP uvedený v bode 5.3 sa počas simulácie poruchy SVVJP nesmú prerušiť (odpojiť).

6.6.2. Výstražný signál poruchy uvedený v bode 5.4.2 sa musí aktivovať a zostať aktivovaný počas jazdy vozidla a musí sa opätovne aktivovať po následnom cykle zapaľovanie „vypnuté“, zapaľovanie „zapnuté“, a to po celý čas simulovanej poruchy.

6.7. Skúška deaktivácie

6.7.1. Ak je vozidlo vybavené prostriedkami deaktivácie SVVJP, spínač zapaľovania (štart) sa uvedie do polohy „zapnutý“ (chod) a deaktivuje sa SVVJP. Aktivuje sa výstražný signál uvedený v bode 5.3.2. Spínač zapaľovania (štart) sa prepne do polohy „vypnutý“. Spínač zapaľovania (štart) sa opätovne uvedie do polohy „zapnutý“ (chod) a overí sa, že predtým aktivovaný výstražný signál nie je opätovne aktivovaný; tým sa ukáže znamenie, že SVVJP bol opätovne aktivovaný, ako sa to uvádza v bode 5.3.1. Ak sa systém zapaľovania aktivuje prostredníctvom kľúča, uvedená požiadavka musí byť splnená bez toho, aby sa vybral kľúč.

7. ZMENA A ROZŠÍRENIE TYPOVÉHO SCHVÁLENIA VOZIDLA

7.1. Každá zmena typu vozidla podľa bodu 2.2 tohto predpisu sa oznamuje schvaľovaciemu úradu, ktorý udelil typové schválenie vozidla. Schvaľovací úrad potom môže buď:

7.1.1. skonštatovať, že vykonané zmeny nemajú nepriaznivý účinok na podmienky udelenia typového schválenia, a udeliť rozšírenie typového schválenia; alebo

7.1.2. skonštatovať, že vykonané zmeny vplývajú na podmienky udelenia typového schválenia a požadovať ďalšie skúšky alebo dodatočné kontroly pred udelením rozšírenia typového schválenia.

7.2. Potvrdenie alebo zamietnutie typového schválenia so špecifikovaním zmien sa oznamuje zmluvným stranám dohody, ktoré uplatňujú tento predpis, postupom špecifikovaným v bode 4.3.

7.3. Príslušný schvaľovací úrad informuje ostatné zmluvné strany o rozšírení prostredníctvom formulára oznámenia, ktorý je uvedený v prílohe 1 k tomuto predpisu. Pridelí sériové číslo každému rozšíreniu, známe ako číslo rozšírenia.

8. ZHODA VÝROBY

8.1. Postupy týkajúce sa zhody výroby zodpovedajú všeobecným ustanoveniam uvedeným v článku 2 dohody a doplnku 2 k tejto dohode (E/ECE/324-E/ECE/TRANS/505/Rev.2) a spĺňajú tieto požiadavky:

8.2. vozidlo typovo schválené podľa tohto predpisu sa musí vyrábať v súlade so schváleným typom a musí vyhovovať požiadavkám uvedeným v bode 5.

8.3. Schvaľovací úrad, ktorý udelil typové schválenie, môže kedykoľvek overiť metódy kontroly zhody uplatniteľné na každú výrobnú jednotku. Tieto kontroly sa zvyčajne vykonávajú raz za dva roky.

9. SANKCIE V PRÍPADE NEZHODY VÝROBY

9.1. Typové schválenie udelené vzhľadom na typ vozidla podľa tohto predpisu sa môže odňať, ak nie sú splnené požiadavky stanovené v bode 8.

9.2. Ak zmluvná strana odníme typové schválenie, ktoré predtým udelila, bezodkladne to oznámi ostatným zmluvným stranám, ktoré uplatňujú tento predpis, prostredníctvom formulára oznámenia podľa vzoru uvedeného v prílohe 1 k tomuto predpisu.

10. DEFINITÍVNE ZASTAVENIE VÝROBY

Ak držiteľ typového schválenia úplne pozastaví výrobu vozidla typovo schváleného v súlade s týmto predpisom, informuje o tom schvaľovací úrad, ktorý typové schválenie udelil a ktorý zasa o tom bezodkladne informuje ostatné zmluvné strany dohody, ktoré uplatňujú tento predpis, prostredníctvom formulára oznámenia podľa vzoru uvedeného v prílohe 1 k tomuto predpisu.

11. NÁZVY A ADRESY TECHNICKÝCH SLUŽIEB ZODPOVEDNÝCH ZA VYKONÁVANIE SKÚŠOK TYPOVÉHO SCHVAĽOVANIA A NÁZVY A ADRESY SCHVAĽOVACÍCH ÚRADOV

Zmluvné strany dohody, ktoré uplatňujú tento predpis, oznámia sekretariátu Organizácie Spojených národov názvy a adresy technických služieb zodpovedných za vykonávanie skúšok typového schvaľovania, názvy a adresy schvaľovacích úradov, ktoré udeľujú typové schválenie a ktorým sa majú zasielať formuláre osvedčujúce typové schválenie alebo jeho rozšírenie, alebo zamietnutie alebo odňatie typového schválenia.

(1) Podľa definície v oddiele 2 konsolidovanej rezolúcie o konštrukcii vozidiel (R.E.3) (dokument TRANS/WP.29/78/Rev.2, ods. 2) – www.unece.org/trans/main/wp29/wp29wgs/wp29gen/wp29resolutions.html

(2) Rozlišovacie čísla zmluvných strán dohody z roku 1958 sú uvedené v prílohe 3 ku Konsolidovanej rezolúcii o konštrukcii vozidiel (R.E.3) (dokument ECE/TRANS/WP.29/78/Rev.2/Amend.3 – www.unece.org/trans/main/wp29/wp29wgs/wp29gen/wp29resolutions.html

PRÍLOHA 1

PRÍLOHA 2 USPORIADANIE ZNAČIEK TYPOVÉHO SCHVÁLENIA (pozri body 4.4 až 4.4.2 tohto predpisu) Uvedená značka typového schválenia pripevnená k vozidlu udáva, že príslušný typ vozidla bol v súvislosti so SVVJP typovo schválený v Belgicku (E6) podľa predpisu č. 130. Prvé dve číslice čísla typového schválenia označujú, že typové schválenie bolo udelené v súlade s požiadavkami predpisu č. 130 v pôvodnom znení.